CELEX: 32016D1910
Language: el
Date: 2016-10-28 00:00:00
Title: Εκτελεστική απόφαση (ΕΕ) 2016/1910 της Επιτροπής, της 28ης Οκτωβρίου 2016, για την ισοδυναμία των απαιτήσεων υποβολής εκθέσεων ορισμένων τρίτων χωρών σχετικά με τις πληρωμές προς κυβερνήσεις με τις απαιτήσεις του κεφαλαίου 10 της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

29.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 295/82
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1910 ΤΗΣ ΕΠΙΤΡΟΠΉΣ
   της 28ης Οκτωβρίου 2016
   για την ισοδυναμία των απαιτήσεων υποβολής εκθέσεων ορισμένων τρίτων χωρών σχετικά με τις πληρωμές προς κυβερνήσεις με τις απαιτήσεις του κεφαλαίου 10 της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2013/34/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των οδηγιών 78/660/ΕΟΚ και 83/349/ΕΟΚ του Συμβουλίου (1), και ιδίως το άρθρο 47,
   Έχοντας υπόψη την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (2), και ιδίως το άρθρο 6,
   Εκτιμώντας τα ακόλουθα:
   
               (1)
            
            
               Σκοπός της αξιολόγησης της ισοδυναμίας που ορίζεται στο άρθρο 46 της οδηγίας 2013/34/ΕΕ είναι η μείωση του διοικητικού φόρτου και η αποφυγή ζητημάτων διπλής υποβολής στοιχείων για τις μεγάλες επιχειρήσεις και για όλες τις οντότητες δημοσίου συμφέροντος που δραστηριοποιούνται στους τομείς της εξόρυξης ή της υλοτόμησης πρωτογενών δασών και οι οποίες καταρτίζουν και δημοσιοποιούν τις εκθέσεις για πληρωμές προς κυβερνήσεις, οι οποίες αναφέρονται στο άρθρο 42 της οδηγίας 2013/34/ΕΕ. Σύμφωνα με το άρθρο 6 της οδηγίας 2004/109/ΕΚ, οι εκδότες που δραστηριοποιούνται στους τομείς της εξόρυξης ή της υλοτόμησης πρωτογενών δασών υποχρεούνται επίσης να καταρτίζουν σε ετήσια βάση έκθεση για τις πληρωμές προς κυβερνήσεις, σύμφωνα με το κεφάλαιο 10 της εν λόγω οδηγίας.
            
         
               (2)
            
            
               Βάσει του άρθρου 46 της οδηγίας 2013/34/ΕΕ απαλλάσσονται οι επιχειρήσεις που δραστηριοποιούνται στον τομέα της εξόρυξης και οι επιχειρήσεις που δραστηριοποιούνται στον τομέα της υλοτόμησης πρωτογενών δασών από την υποχρέωση να καταρτίζουν και να δημοσιοποιούν έκθεση για τις πληρωμές προς κυβερνήσεις, βάσει των απαιτήσεων του κεφαλαίου 10 της οδηγίας 2013/34/ΕΕ, στον βαθμό που οι σχετικές πληρωμές δημοσιοποιούνται από τις επιχειρήσεις λόγω νομικής υποχρέωσης στο πλαίσιο ισοδύναμων υποχρεώσεων υποβολής εκθέσεων τρίτης χώρας. Η εν λόγω νομική υποχρέωση μπορεί να επιβάλλεται εκ των πραγμάτων σε μια μητρική εταιρεία λόγω θυγατρικών. Στην περίπτωση αυτή, οι επιχειρήσεις υποβάλλουν έκθεση για τις πληρωμές τους, δυνάμει νομικών υποχρεώσεων υποβολής εκθέσεων σε ορισμένες τρίτες χώρες, βάσει των υποχρεώσεων υποβολής εκθέσεων των εν λόγω χωρών, που θεωρούνται ισοδύναμες. Για όλες τις υπόλοιπες πληρωμές, οι επιχειρήσεις υποβάλλουν εκθέσεις βάσει των σχετικών υποχρεώσεων που προβλέπονται στο δίκαιο της Ένωσης. Οι οικείες επιχειρήσεις θα εξακολουθούν να υποχρεούνται να πληρούν την υποχρέωση δημοσίευσης της έκθεσης, όπως ορίζεται από τους νόμους κάθε κράτους μέλους, σύμφωνα με το κεφάλαιο 2 της οδηγίας 2009/101/ΕΚ του Ευρωπαϊκού Κοινοβουλίου και του Συμβουλίου (3), συμπεριλαμβανομένων των χρονικών περιόδων που καθορίζονται από τα κράτη μέλη για τη διαθεσιμότητα των εγγράφων στο κοινό.
            
         
               (3)
            
            
               Η ισοδυναμία των απαιτήσεων υποβολής εκθέσεων θα πρέπει να αξιολογείται βάσει των κριτηρίων που καθορίζονται στο άρθρο 46 παράγραφος 3 της οδηγίας 2013/34/ΕΕ. Τα κριτήρια αναφέρονται, συγκεκριμένα, σε στοχευόμενες επιχειρήσεις, στοχευόμενους δικαιούχους πληρωμών, εισπραττόμενες πληρωμές, απόδοση των εισπραττομένων πληρωμών, ανάλυση των εισπραττομένων πληρωμών, ενοποιημένα επίπεδα ενεργοποίησης υποβολής εκθέσεων σε ενοποιημένη βάση, μέσον υποβολής εκθέσεων, συχνότητα υποβολής εκθέσεων και μέτρα κατά της φοροδιαφυγής.
            
         
               (4)
            
            
               Ο Καναδάς έχει καθιερώσει απαιτήσεις υποβολής εκθέσεων για πληρωμές προς κυβερνήσεις (Extractive Sector Transparency Measures Act of 22 June 2015 and its Technical Reporting Specifications / Νόμος για τη διαφάνεια του εξορυκτικού τομέα, της 22ας Ιουνίου 2015, και τεχνικές προδιαγραφές υποβολής εκθέσεων). Έχοντας υπόψη τα κριτήρια που παρατίθενται στο άρθρο 46 παράγραφος 3 της οδηγίας 2013/34/ΕΕ, οι εν λόγω απαιτήσεις υποβολής εκθέσεων αποδίδουν ουσιώδη αποτελέσματα ισοδύναμα με τις διατάξεις που περιέχονται στο κεφάλαιο 10 της οδηγίας 2013/34/ΕΕ και στο άρθρο 6 της οδηγίας 2004/109/ΕΚ. Οι εν λόγω απαιτήσεις υποβολής εκθέσεων απευθύνονται σε επιχειρήσεις και εκδότες που δραστηριοποιούνται μόνο στον τομέα της εξόρυξης. Θα πρέπει, ως εκ τούτου, να συναχθεί το συμπέρασμα ότι οι απαιτήσεις υποβολής εκθέσεων του Καναδά για την υποβολή στοιχείων για τις πληρωμές προς κυβερνήσεις από επιχειρήσεις και εκδότες θα πρέπει να θεωρούνται ισοδύναμες με τις απαιτήσεις του κεφαλαίου 10 της οδηγίας 2013/34/ΕΕ μόνον όσον αφορά τις δραστηριότητές τους στον τομέα της εξόρυξης.
            
         
               (5)
            
            
               Η τακτική επανεξέταση των απαιτήσεων υποβολής εκθέσεων για πληρωμές σε κυβερνήσεις των εφαρμοστέων σε τρίτες χώρες βάσει της παρούσας απόφασης δεν θίγει τη δυνατότητα της Επιτροπής να προβεί σε ειδική επανεξέταση, εφόσον οι σχετικές εξελίξεις καθιστούν αναγκαία την από πλευράς της Επιτροπής επαναξιολόγηση της ισοδυναμίας που χορηγείται από την παρούσα απόφαση. Η εν λόγω επανεξέταση θα μπορούσε να οδηγήσει στην κατάργηση της παρούσας απόφασης.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 50 παράγραφος 1 της οδηγίας 2013/34/ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 47 της οδηγίας 2013/34/ΕΕ και του άρθρου 6 της οδηγίας 2004/109/ΕΚ, οι απαιτήσεις υποβολής εκθέσεων των τρίτων χωρών που παρατίθενται στο παράρτημα της παρούσας απόφασης, οι εφαρμοστέες σε επιχειρήσεις και εκδότες που δραστηριοποιούνται στον τομέα της εξόρυξης, όπως αναφέρονται στο άρθρο 41 παράγραφος 1 της οδηγίας 2013/34/ΕΕ, θεωρούνται ισοδύναμες με τις απαιτήσεις του κεφαλαίου 10 της οδηγίας 2013/34/ΕΕ για τις πληρωμές σε κυβερνήσεις.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 28 Οκτωβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 182 της 29.6.2013, σ. 19.
   
      (2)  ΕΕ L 390 της 31.12.2004, σ. 38.
   
      (3)  Οδηγία 2009/101/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, περί συντονισμού των εγγυήσεων που απαιτούνται στα κράτη μέλη εκ μέρους των εταιρειών, κατά την έννοια του άρθρου 48 δεύτερο εδάφιο της Συνθήκης, για την προστασία των συμφερόντων των εταίρων και των τρίτων, με σκοπό να καταστούν οι εγγυήσεις αυτές ισοδύναμες (ΕΕ L 258 της 1.10.2009, σ. 11).
   
      ΠΑΡΑΡΤΗΜΑ
      ΚΑΤΑΛΟΓΟΣ ΤΡΙΤΩΝ ΧΩΡΩΝ ΓΙΑ ΤΟΥΣ ΣΚΟΠΟΥΣ ΤΟΥ ΑΡΘΡΟΥ 1 (ΕΠΙΧΕΙΡΗΣΕΙΣ ΚΑΙ ΕΚΔΟΤΕΣ ΠΟΥ ΔΡΑΣΤΗΡΙΟΠΟΙΟΥΝΤΑΙ ΣΤΟΝ ΤΟΜΕΑ ΤΗΣ ΕΞΟΡΥΞΗΣ)
      
               
                  1)
               
               
                  Καναδάς